Vil kutte antall politidistrikter fra 27 til 18
Ett av distriktene som må gå i kompaniskap med naboen er Nordre Buskerud som ble hardest rammet av 22. juli-terroren. I dag er det 27 politidistrikter. Når Justisdepartementet til høsten legger frem sin stortingsmelding kan 27 distrikter bli slått sammen - til 18 totalt. Får Fremskrittspartiet det som de vil kan antallet bli enda lavere. - Et sted mellom fem og ti, kall det gjerne politiregioner, mener lederen av Stortingets justiskomité Per Sandberg.De to nestlederne i komiteen åpner også for å slå sammen flere distrikter: - Høyre vil ha færre politidistrikter, men en klar forutsetning er da at vi skal få et mer synlig og tilgjengelig politi. Antallet avhenger av i hvilken grad målet oppfylles. Vi konkluderer derfor ikke før vi får saken til behandling i Stortinget, sier André Oktay Dahl. - Arbeiderpartiet har ikke konkludert, men er åpne for å se på Politidirektoratets forskjellige alternativer. Politidistriktene må være oversiktlige og kunne styres på en fornuftig måte. Beredskapen og utrykningsenhetene må være på plass, det må være gode operasjonssentraler og responstiden må ikke være for stor, sier Jan Bøhler. - Har 22. juli-hendelsene noen betydning for hva dere ender opp med? - Ja, det har aktualisert behovet for å sikre en god nok beredskap og hvordan de forskjellige distriktene og organene og samarbeidende organer som Forsvaret, Heimevernet, brann og helse kan lokaliseres og samarbeide enda bedre. - Foreldet struktur Høyres Oktay Dahl mener også at man må ta hensyn til 22. juli når antall politidistrikter diskuteres. - 22. juli blir selvsagt et ekstraargument for å se hvordan vi har organisert oss og at dette kan ha medført problemer med å koordinere oss best mulig. Jeg forutsetter også at dette blir et viktig poeng for 22. juli-kommisjonen. Per Sandberg mener dagens struktur er foreldet. - Vi må få en ny struktur som tar innover seg det moderne, globaliserte samfunn med dets utfordringer. Samtidig skal større slagkraft gjøre politiet bedre i stand til hurtig å tilpasse seg nye utfordringer. Politidirektoratet mener færre og mer bærekraftige distrikter er nødvendig for å håndtere fremtidens utfordringer. Dette synspunktet deles langt på vei av de fremste justispolitikerne. Jan Bøhler trekker frem betydningen av å ha gode økokrim-team og enheter som kan bekjempe organisert kriminalitet og datakriminalitet i distriktene. Per Sandberg vil ha flere politifolk ut av kontorene og over i operativ tjeneste. Det må samtidig opprettes større kompetanseenheter på etterforskning - og dermed også større tyngde og spisskompetanse innenfor ulike typer kriminalitet. André Oktay Dahl mener den største gevinsten med færre politidistrikter er større fagmiljøer som kan bekjempe organisert kriminalitet og sedelighetskrim.Dersom Nordre og Søndre Buskerud politidistrikter blir slått sammen vil det bli et slagkraftig distrikt med nesten 600 ansatte og betjene 270 000 innbyggere. I dag er Nordre Buskerud ett av de minste med sine 179 ansatte og 81 000 innbyggere - Skulle vi bli slått sammen er det noe overordnet myndighet beslutter og noe vi må forholde oss til. Det stilles stadig større krav også til politiet, både hva gjelder effektivitet og nærpoliti. Jeg ser at dette er to ønsker som vanskelig kan forenes. Effektivitet kan gå på bekostning av et desentralisert politi. sier lederen av Politiets Fellesforbunds lokallag I Nordre Buskerud, Lill Heidi Tinholt.** Øst- og Vestfinnmark politidistrikt ** Troms og Midtre Hålogaland politidistrikt ** Salten og Helgeland politidistrikt ** Nord- og Sør-Trøndelag politidistrikt ** Nordmøre, Sunnmøre og Romsdal ** Sogn og Fjordane og Hordaland ** Haugaland og Sunnhordaland kan slås sammen med Rogaland politidistrikt ** Telemark og Vestfold politidistrikt ** Nordre og Søndre Buskerud politidistrikt ** Vestoppland og Gudbrandsdalen politidistrikt ** Hedemark, Romerike, Oslo kan slås sammen med Asker og Bærum politidistrikt ** Follo og Østfold politidistriktPolitidirektoratet mener dette er hovedargumentene for å kutte i antall distrikter: ** Øke kvaliteten, frigjøre og utnytte ressursene mer effektivt. ** Mer bærekraftige distrikter til å håndtere fremtidige utfordringer og oppgaveutførelse. ** Mer fleksibel og bruke ressursene der behovet er størst. ** Mer slagkraftig økonomisk og ressursmessig. ** Økt kompetanse, tyngde og bredde. ** Mer hensiktsmessig balanse mellom kontrollspenn og geografi.** Kapasitet og kompetanse til de fleste politioppdrag. ** Døgnkontinuerlig håndtere forebygging, bekjempelse av kriminalitet, ordensforstyrrelse og etterforskning samt rednings- og beredskap. ** Unntaksvis behov for bistand fra andre distrikter. ** Kvalitet og nærvær overfor publikum. ** Tilstrekkelig kapasitet og fleksibilitet. ** Flytte ressurser raskt.** 23 distrikter: Årsverk: 60,5. Kostnader: 6,2 mill kr. ** 18 distrikter: Årsverk: 153,2. Kostnader: 16,5 mill kr. ** 13 distrikter: Årsverk: 211,75. Kostnader: 26 mill kr. ** Omstillingskostnader IKT 150-200 mill kr (ikke fordelt pr. alternativ).
Antall politidistrikter kan bli redusert med en tredjedel, dersom Politidirektoratet og justispolitikerne får viljen sin.